b'\n_START_ARTICLE_\nZagonsko podjetje\n_START_PARAGRAPH_\nZagonsko podjetje je novoustanovljeno podjetje z inovativno poslovno idejo in/ali inovativnim produktom, z dobro zasnovano poslovno strategijo in upanjem na visok zaslu\xc5\xbeek.\n_START_SECTION_\nDefinicija zagonskega podjetja\n_START_PARAGRAPH_\nIzraz zagonsko podjetje je \xc5\xa1e precej nov, zato se v slovenskem jeziku \xc5\xa1e i\xc5\xa1\xc4\x8de ustreznej\xc5\xa1a alternativa. Po navadi uporabimo angle\xc5\xa1ko izpeljanko in uporabimo izraz startup oziroma start-up podjetje. Obstaja ve\xc4\x8d razlag, kaj zagonsko podjetje pravzaprav je. Blank in Dorf (2012) pravita, da je zagonsko podjetje organizacija, ki i\xc5\xa1\xc4\x8de u\xc4\x8dinkovit ponovljiv in raz\xc5\xa1irljiv poslovni model. Vsako novoustanovljeno podjetje ni hkrati tudi zagonsko podjetje. Zagonska podjetja se od drugih podjetij razlikujejo po tem, da raziskujejo nove poslovne modele in posku\xc5\xa1ajo prodreti na povsem nova tr\xc5\xbei\xc5\xa1\xc4\x8da. Za primer lahko vzamemo novoustanovljeno gradbeno podjetje ter podjetje, ki ponuja novo spletno storitev. Gradbeno podjetje ni zagonsko, kljub temu, da je novo, ker se ukvarja s storitvami, ki jih nudijo tudi \xc5\xa1tevilna druga podjetja. Podjetje, ki ponuja spletno storitev, pa je zagonsko, saj ponuja nekaj povsem novega._NEWLINE_Zagonska podjetja so pogosto zmotno definirana kot majhna, v primerjavi z ve\xc4\x8djimi in \xc5\xbee uveljavljenimi podjetji. Ta primerjava ne dr\xc5\xbei. Zagonsko podjetje je za\xc4\x8dasna organizacija, ki \xc5\xa1e i\xc5\xa1\xc4\x8de specifi\xc4\x8den poslovni model, saj je \xc5\xa1e v procesu raziskovanja trga in ugotavljanja kak\xc5\xa1no storitev bo ponujala ter na kak\xc5\xa1en na\xc4\x8din. Uveljavljena podjetja pa so trajne organizacije, ki imajo dobro izdelan, jasen, preverjen, stabilen, ponovljiv in raz\xc5\xa1irljiv poslovni model. Steve Blank pravi, da zagonska podjetja gradijo na neuspehih in ugotavljajo, kaj deluje in kaj ne, dokler ne pridejo do nekega u\xc4\x8dinkovitega poslovnega modela s potencialom za veliko in hitro rast._NEWLINE_Paul Graham (2012) zagonska podjetja definira kot podjetja, ki so ustvarjena s potencialom za hitro rast. Kot primer navaja podjetje Google ter obi\xc4\x8dajno brivnico. Obe podjetji ponujata dolo\xc4\x8deno storitev, a brivnica nima potenciala za zelo hitro rast, medtem ko ga spletni iskalnik ima. Da je podjetje zagonsko, mora imeti dve lastnosti: 1. ponujati mora storitev, ki si je \xc5\xbeeli veliko \xc5\xa1tevilo ljudi in 2. imeti mora na\xc4\x8din, da dose\xc5\xbee vse te ljudi in jim nudi \xc5\xbeeleno storitev. Google ima obe lasnosti, obi\xc4\x8dajna brivnica pa nima druge lastnosti, saj ve\xc4\x8dina ljudi hodi k frizerju, ki jim je najbli\xc5\xbeje, zato brivnica nima potenciala za veliko in hitro rast.\n_START_SECTION_\nRazvoj\n_START_PARAGRAPH_\nEden klju\xc4\x8dnih prvih korakov v razvoju zagonskega podjetja, je raziskava trga. Podjetje mora preveriti kak\xc5\xa1no je trenutno stanje trga na podro\xc4\x8dju, kjer se \xc5\xbeeli uveljaviti. Glede na ugotovitve, podjetje naprej razvija svoje ideje in poslovne koncepte ter preverja svoj komercialni potencial. Zagonsko podjetje ima lahko neko izhodi\xc5\xa1\xc4\x8dno idejo, za katero mora potem najti ustrezen poslovni model, ali pa za\xc4\x8dne s poslovnim modelom in kasneje izbere, kak\xc5\xa1no storitev bodo nudili, po tem, ko razi\xc5\xa1\xc4\x8dejo trg. Podjetje ni ve\xc4\x8d definirano kot zagonsko, ko dose\xc5\xbee dolo\xc4\x8dene mejnike. Primer bi bil, da podjetje javno ponudi svoje delnice za nakup, ali pa, da se zdru\xc5\xbei z drugim podjetjem, da ga kupi neko drugo podjetje... Najpogostej\xc5\xa1i razlog, da podjetje preneha biti zagonsko, je da propade. Potencialne investitorje zagonska podjetja privla\xc4\x8dijo zato, ker v primeru uspeha, obljubljajo velik dobi\xc4\x8dek. Gre za oceno razmerja med visokim tveganjem in potencialno velikim profitom, glede na za\xc4\x8detno investicijo. Prednost zagonskih podjetij je tudi v tem, da lahko relativno majhna finan\xc4\x8dna investicija pomeni hitro in veliko rast podjetja. Zagonska podjetja so lahko financirana na ve\xc4\x8d na\xc4\x8dinov. Sredstva lahko dobijo od podjetij, ki se ukvarjajo s tveganim kapitalom, ali pa od investitorjev, ki priskrbijo za\xc4\x8detni kapital, v zameno za dele\xc5\xbe lastni\xc5\xa1tva podjetja. V najve\xc4\x8djem \xc5\xa1tevilu primerov za za\xc4\x8detno financiranje poskrbijo sami ustanovitelji zagonskega podjetja. V zadnjih letih postaja vse bolj priljubljeno tudi skupinsko financiranje (\xc2\xbbcrowdfunding\xc2\xab).\n_START_SECTION_\nPoslovna partnerstva\n_START_PARAGRAPH_\nZagonska podjetja se morajo po navadi povezati z drugimi, \xc5\xbee uveljavljenimi podjetji, da lahko za\xc4\x8dnejo izvajati svoj poslovni na\xc4\x8drt, saj potrebujejo pomo\xc4\x8d s financiranjem in zveze na dolo\xc4\x8denem tr\xc5\xbei\xc5\xa1\xc4\x8du. Preden se pove\xc5\xbeejo z drugimi podjetji, morajo najprej uskladiti svoj na\xc4\x8din upravljanja in izdelke, s trenutno situacijo na trgu. Kask in Linton sta predlagala dva razli\xc4\x8dna modela, ki jih zagonsko podjetje lahko prevzame. Prvi profil se imenuje Dedi\xc4\x8d. Pri njem gre za to, da je na\xc4\x8din upravljanja podjetja bolj konservativen in tradicionalen, izdelek pa gradi na \xc5\xbee uveljavljenih standardih. Tak profil bo uspe\xc5\xa1en na podro\xc4\x8dju, kjer \xc5\xbee obstaja neka prevladujo\xc4\x8da oblika in zvrst izdelkov. Drugi profil se imenuje Inovator. Pri tem profilu pa gre za to, da sta na\xc4\x8din upravljanja podjetja ter izdelek nekaj povsem novega oz. radikalnega. Podjetje s tem profilom bo la\xc5\xbeje na\xc5\xa1lo poslovne partnerje na podro\xc4\x8dju, kjer \xc5\xa1e ni uveljavljenih nekih prevladujo\xc4\x8dih standardov.\n_START_SECTION_\nInvestiranje\n_START_PARAGRAPH_\nNa\xc4\x8dini investiranja v zagonska podjetja so se tekom let zelo spremenili. Vlaganje v nenadzorovana mala podjetja, naj bi bil eden od razlogov za zlom borze leta 1929 in posledi\xc4\x8dno Veliko gospodarsko krizo. Posledi\xc4\x8dno ljudje po ekonomski krizi niso hoteli ve\xc4\x8d investirati v nepoznana in tvegana podjetja, zato so bili v tistih \xc4\x8dasih glavni investitorji prijatelji in sorodniki poslovne\xc5\xbeov, ki so odpirali zagonska podjetja. Kasneje se je ta mentaliteta nekoliko spremenila, zato so za\xc4\x8dela podjetja spet bolj javno ogla\xc5\xa1evati mo\xc5\xbenosti za investiranje.\n_START_SECTION_\nInvesticijske faze\n_START_PARAGRAPH_\nInvestitorji lahko finan\xc4\x8dna sredstva vlagajo v ve\xc4\x8d razli\xc4\x8dnih fazah. V prvi fazi se podjetje \xc5\xa1ele vzpostavlja, njihov produkt oz. storitev pa \xc5\xa1e ni izdelana oz. je na stopnji prototipa. V tej fazi sredstva investirajo angelski investitorji, ustanovitelji, njihovi prijatelji... V naslednji fazi podjetje za\xc4\x8dne obratovati in posku\xc5\xa1a pridobiti sredstva od podjetij, ki se ukvarjajo s tveganim kapitalom. V naslednjih treh fazah bodo denar vlagala tudi zasebna kapitalska podjetja, zadnjo fazo pa predstavlja prva javna ponudba delnic. Pogosto pride do te\xc5\xbeav, ko podjetja porabijo ves denar, ki so ga prejela v eni fazi, preden pridejo do naslednje. \xc4\x8ce tega denarja ne morejo nadomestit, to pogosto pripelje do njihovega propada. Do tega pogosto pride, ker podjetja \xc5\xa1e niso na\xc5\xa1la pravega na\xc4\x8dina, kako slu\xc5\xbeiti s svojo storitvijo oz. izdelkom in ker najemajo preve\xc4\x8d luksuzne prostore, ki si jih realno \xc5\xa1e ne morejo privo\xc5\xa1\xc4\x8diti. Eden glavnih faktorjev je tudi vse ve\xc4\x8dja konkurenca, saj se v zadnjih letih mo\xc4\x8dno pove\xc4\x8duje \xc5\xa1tevilo zagonskih podjetij. Za primer lahko vzamemo Slovenijo. V zadnjem letu so slovenska zagonska podjetja od investitorjev zbrala ve\xc4\x8d finan\xc4\x8dnih sredstev, kot vsa prej\xc5\xa1nja leta skupaj. Tako lahko vidimo, da to poslovno podro\xc4\x8dje eksponentno raste.\n_START_SECTION_\nSpletno investiranje\n_START_PARAGRAPH_\nKer je zbiranje finan\xc4\x8dnih sredstev zelo te\xc5\xbeaven in zamuden proces, postaja vse bolj priljubljeno spletno investiranje. S tem, ko se je poslovanje premaknilo na splet, lahko zagonsko podjetje la\xc5\xbeje in hitreje dostopa do investiranega denarja. Splet je igral odlo\xc4\x8dilno vlogo tudi pri mno\xc5\xbei\xc4\x8dnem investiranju. \xc5\xa0tevilna zagonska podjetja so se za financiranje namesto na banke in ve\xc4\x8dja podjetja, obrnila neposredno na kupce oz. porabnike storitev. Ljudem so omogo\xc4\x8dila, da investirajo \xc5\xbee v najzgodnej\xc5\xa1ih fazah in sodelujejo pri samem procesu, ali pa dobijo kaj v zameno. Glaven primer je spletna platforma Kickstarter, kjer lahko kdorkoli ustvari projekt in ga predstavi javnosti, v upanju na pridobitev \xc4\x8dim ve\xc4\x8d investitorjev. Ti v zameno za podporo prejmejo razli\xc4\x8dne ugodnosti. Slovenska zagonska podjetja so s pomo\xc4\x8djo skupinskega financiranja med letoma 2007 in 2013 zbrala okrog 53 milijonov evrov.\n_START_SECTION_\nKultura zagonskih podjetij\n_START_PARAGRAPH_\n\xc5\xa0tevilna zagonska podjetja posku\xc5\xa1ajo ustvariti spro\xc4\x8deno delovno vzdu\xc5\xa1je, ki naj bi omogo\xc4\x8dalo bolj u\xc4\x8dinkovito in inovativno delo. Podjetja kot so Facebook in Google so s tovrstnim pristopom nadaljevala tudi, ko so prerasla fazo zagonskega podjetja in se uveljavila. Ta podjetja uslu\xc5\xbebencem dovoljujejo, da si pisarno uredijo po \xc5\xbeelji. Obi\xc4\x8dajno so pisarni\xc5\xa1ki prostori zelo odprti, povezani ter inovativni. Predvsem Google je znan po svojih domiselnih pisarnah. Nekatere izmed njihovih pisarn so oblikovane kot zabavi\xc5\xa1\xc4\x8dni park, pragozd... Pisarne vklju\xc4\x8dujejo tudi vise\xc4\x8de mre\xc5\xbee, video igre, kino dvorane, tobogane, tematske restavracije in \xc5\xa1e ve\xc4\x8d. Uslu\xc5\xbebenci lahko s seboj pripeljejo hi\xc5\xa1ne ljubljen\xc4\x8dke, po pisarni pa se lahko preva\xc5\xbeajo s slu\xc5\xbebenimi skiroji. Seveda si zagonska podjetja v prvih fazah svojega delovanja tak\xc5\xa1nega luksuza ne morejo privo\xc5\xa1\xc4\x8diti, vseeno pa je ta spro\xc5\xa1\xc4\x8denost in inovativnost nekaj, k \xc4\x8demur stremijo. Tak\xc5\xa1ne ugodnosti uporabljajo kot enega glavnih faktorjev za privabljanje novih uslu\xc5\xbebencev, kar jim omogo\xc4\x8da ve\xc4\x8djo rast.'